次韻答路監嶽
作者：陳造
朝代：宋

paragraphs: 房陵水秀山崛奇，政與路子昌其詩。
臨風啟緘誦傑句，狂酲病卧聞楚辭。
陰陽閉縱坎其鼓，年年凟神爲暘雨。
所嗟坐衙未暖席，已有疲民相告語。
買牲釃酒方熱中，霈然一雨千里同。
雨足便晴夏田好，麥秋决可收全功。
與民父天免銜恤，更因歡喜忘肺疾。
雄篇良佩君記存，聯翩古調仍唐律。
人才高下淵視天，貂不易續私自憐。
側理漫草腮漫托，纏聲鹿鳴媲林樂。